A Bizottság határozata
(2004. április 2.)
a 72/166/EGK tanácsi irányelvnek a gépjármű-felelősségbiztosítás ellenőrzésére vonatkozó alkalmazásáról
(az értesítés a C(2004) 1235. számú dokumentummal történt)
(EGT vonatkozású szöveg)
(2004/332/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a tagállamok gépjármű-felelősségbiztosításra és a biztosítási kötelezettség ellenőrzésére vonatkozó jogszabályainak közelítéséről szóló, 1972. április 24-i 72/166/EGK tanácsi irányelvre [1] és különösen annak 7. cikke (3) bekezdésére,
mivel:
(1) A tagállamok, illetve Ciprus, a Cseh Köztársaság, Horvátország, Izland, Magyarország, Norvégia, Svájc, Szlovákia és Szlovénia nemzeti irodái közötti kapcsolatokat a 2002. május 30-i többoldalú megállapodás (a továbbiakban: a megállapodás) szabályozza.
(2) A megállapodást csatolták a 72/166/EGK tanácsi irányelvnek a gépjármű-felelősségbiztosítás ellenőrzésére vonatkozó alkalmazásáról szóló, 2003. július 28-i 2003/564/EK bizottsági határozathoz [2], amely valamennyi tagállam számára előírta, hogy a más tagállamban vagy Ciprus, a Cseh Köztársaság, Horvátország, Izland, Magyarország, Norvégia, Svájc, Szlovákia és Szlovénia - amely országok a megállapodás hatálya alá tartoznak - területén rendszerint üzemben tartott járművek esetében tartózkodjanak a felelősségbiztosítás ellenőrzésétől.
(3) 2003. november 1-jén a tagállamok, illetve Ciprus, a Cseh Köztársaság, Észtország, Horvátország, Izland, Lengyelország, Lettország, Litvánia, Magyarország, Málta, Norvégia, Svájc, Szlovákia és Szlovénia irodái aláírták a megállapodás 1. függelékét, amellyel a megállapodás hatályát kiterjesztették Észtország, Lengyelország, Lettország, Litvánia és Málta irodáira. E függelék tartalmazza az ezen utóbbi országok területén rendszerint üzemben tartott járművek tekintetében a biztosítási ellenőrzéseket eltörlő gyakorlati rendelkezéseket.
(4) Így valamennyi előfeltétel teljesült a gépjármű-felelősségbiztosítás ellenőrzésének a tagállamok, illetve Észtország, Lengyelország, Lettország, Litvánia és Málta között a 72/166/EGK irányelvvel összhangban történő eltörléséhez,
ELFOGADTA EZT A HATÁROZATOT:
1. cikk
2004. április 30-ától a tagállamok tartózkodnak a gépjármű-felelősségbiztosítás ellenőrzésétől az Európai Gazdasági Térség tagállamai és más társult államok nemzeti irodái közötti többoldalú megállapodás 2003. november 1-jei 1. függelékének hatálya alá tartozó Észtország, Lengyelország, Lettország, Litvánia és Málta területén rendszerint üzemben tartott járművek esetében.
2. cikk
A tagállamok haladéktalanul tájékoztatják a Bizottságot az e határozat alkalmazása érdekében hozott intézkedésekről.
3. cikk
Ennek a határozatnak a tagállamok a címzettjei.
Kelt Brüsszelben, 2004. április 2-án.